**NOTĂ-INFORMATIVĂ**

la proiectul de lege privind instituirea Crucii comemorative

„Participant la acțiunile de luptă din Afganistan (1979-1989)”

|  |
| --- |
| **Denumirea autorului****și, după caz, a participanților la elaborarea proiectului** |
| Proiectul de lege privind instituirea Crucii comemorative „Participant la acțiunile de luptă din Afganistan (1979-1989)” a fost elaborat de către Ministerul Apărării. |
| **Condițiile ce au impus elaborarea proiectului de act normativ****și finalitățile urmărite** |
| Proiectul de lege privind instituirea Crucii comemorative „Participant la acțiunile de luptă din Afganistan (1979-1989)” a fost elaborat în temeiul Dispoziției Guvernului nr. 126-d din 24 octombrie 2018, în contextul organizării manifestărilor consacrate Zilei comemorării celor căzuți în războiul din Afganistan (15 februarie) și în legătură cu împlinirea a 30 de ani de la retragerea contingentului limitat al trupelor militare sovietice din Afganistan, precum și în scopul stimulării veteranilor de război – participanți la acțiunile de luptă din Afganistan (1979-1989). |
| **Descrierea gradului de compatibilitate****pentru proiectele care au ca scop armonizarea legislației naționale****cu legislația Uniunii Europene** |
| Proiectul actului legislativ în speţă nu are drept scop armonizarea legislaţiei naţionale cu legislaţia Uniunii Europene şi nu contravine legislaţiei comunitare. |
| **Principalele prevederi ale proiectului****şi evidenţierea elementelor noi** |
| Conceptul distincţiei a fost examinat în cadrul grupului de lucru format din reprezentanţii Ministerului Apărării și reprezentanţii Asociației Obștești „Uniunea Veteranilor Războiului din Afganistan a Republicii Moldova”.Crucea comemorativă „Participant la acțiunile de luptă din Afganistan (1979-1989)” urmează a fi o distincţie de stat comemorativă şi se va conferi cetăţenilor Republicii Moldova, care au participat la acțiunile de luptă din Afganistan în perioada 24 decembrie 1979 – 15 februarie 1989 în cadrul contingentului limitat al trupelor militare sovietice în Afganistan și dețin statutul de veteran de război în conformitate cu prevederile art. 7 alin. (2) pct. 1) lit. f) al Legii nr. 190-XV din 8 mai 2003 cu privire la veterani.Proiectul distincţiei (însemnul faleristic) a fost elaborat de către Uniunea Veteranilor Războiului din Afganistan a Republicii Moldova și definitivat în comun cu Comisia Naţională de Heraldică, fiind, ulterior, avizat pozitiv de către aceasta, conform prevederilor legislaţiei în vigoare. |
| **Fundamentarea economico-financiară** |
| Confecţionarea distincţiei nominalizate, a legitimaţiei, a baretei de substituire şi a cutiei capitonate aferente acesteia, pentru 8500 de persoane necesită cheltuieli financiare în sumă de **cca 3 mln. lei**.Mijloacele financiare necesare în acest sens urmează a fi alocate din contul Bugetului de Stat. |

|  |
| --- |
| **Modul de încorporare a actului****în cadrul normativ în vigoare** |
| Modul de conferire a distincţiei, procedura de înmînare şi modul de purtare a acesteia urmează a fi prevăzute într-un regulament, aprobat prin decret al Preşedintelui Republicii Moldova, în corespundere cu prevederile art. 29 alin. trei al Legii nr. 1123-XII din 30 iulie 1992 cu privire la distincțiile de stat ale Republicii Moldova. |
| **Avizarea și consultarea publică a proiectului** |
| Proiectul de lege urmează a fi avizat de către Ministerul Finanțelor și Ministerul Afacerilor Interne.Concomitent, în scopul respectării prevederilor Legii nr. 239-XVIdin 13 noiembrie 2008 privind transparenţa în procesul decizional și Regulamentului cu privire la procedurile de consultare publică cu societatea civilă în procesul decizional, aprobat prin Hotărîrea Guvernului nr. 967 din 9 august 2016, proiectul de lege a fost plasat pe pagina web oficială a Ministerului Apărării (*https://www.army.md*), la compartimentul „*Transparența Decizională*”, rubrica „*Anunțurile privind inițierea elaborării deciziei*” și „*Anunțurile privind organizarea consultării publice*”, precum și pe platforma guvernamentală *https://particip.gov.md* (în directoriul „*Modulul de participare – Proiecte – Ministere – Ministerul Apărării*”). |
| **Constatările expertizei anticorupție** |
| Proiectul de lege urmează a fi supus expertizei anticorupție, care va fi efectuată de către Centrul Național Anticorupție. |
| **Constatările expertizei juridice** |
| Proiectul de lege urmează a fi supus expertizei juridice, care va fi efectuată de către Ministerul Justiției. |

**Ministrul apărării Eugeniu STURZA**